સતલાસણા સજ્જડ બંધ રહ્યા પછી ખેરાલુ શહેર પણ સજ્જડ બંધ રખાવવા બુધવારે ક્ષત્રિય ઠાકોર સેનાના યુવકોએ દુકાને દુકાને ફરીને તમામ લોકોને બળાત્કારનો ભોગ બનેલી બાળકીને ન્યાય અપાવવા દુકાનો બંધ રાખવા વિનંતી કરી હતી. ખેરાલુ શહેરમાં અત્યાર સુધી એક બંધના એલાનમાં એક પધ્ધતિ હતી જેમાં મેઈન બજાર બંધ રાખી હાઈવે અને ખેરાલુ શહેર આજુ બાજુના વિસ્તારોની દુકાનો ચાલુ રહેતી હતી. ક્ષત્રિય ઠાકોર સેના સાથે રાષ્ટ્રીય કરણીસેનાનો સહકાર હતો. વેપારીઓ પણ આ બનાવથી સરકાર ઝડપથી પગલા ભરે તેવી આશા વ્યક્ત કરી બંધમાં જોડાતા ખેરાલુ શહેર સજ્જડ બંધ હતુ. ખેરાલુ શહેરમાં રેલી રૂપે જઈ ખેરાલુ મામલતદારને આવેદન પત્ર આપી બાળકીને ન્યાય અપાવવા વિનંતી કરી હતી. ખેરાલુ ક્ષત્રિય ઠાકોર સેનાના પ્રમુખ ભવાનજી ઠાકોર સાથે મહેશજી ઠાકોર, રાષ્ટ્રીય કરણી સેનાના ખેરાલુના મંગળસિંહ ચૌહાણ ક્ષત્રિય ઠાકોર સેનાના અગ્રણી કડવાજી ઠાકોર સહિત અસંખ્ય લોકો રેલીમાં ઉમટી પડયા હતા.